**ΑΝΟΙΧΤΗ ΕΠΙΣΤΟΛΗ**

**ΠΡΟΣ ΤΟΝ ΠΡΩΘΥΠΟΥΡΓΟ ΤΗΣ ΕΛΛΑΔΟΣ**

κ. Πρωθυπουργέ,

Δεχτείτε την επιστολή αυτή σαν ενημέρωση αλλά και σαν κραυγή απόγνωσης των **«πολλών»** χιλιάδων Ελλήνων εργαστηριακών και κλινικοεργαστηριακών Ιατρών που εξακολουθούν να παραμένουν στην χώρα και να προσφέρουν τις υπηρεσίες τους στους ασφαλισμένους του ΕΟΠΥΥ.

Το σύνολο των **«πολλών»** χιλιάδων μικρών εργαστηρίων αλλά και των μεσαίων και μεγάλων ετοιμάζονται να βάλουν λουκέτο, και τούτο κ. Πρωθυπουργέ διότι το Ελληνικό κράτος αναδεικνύεται ως ο **χειρότερος εργοδότης** που υπήρξε ποτέ στην χώρα μας.

Συγκεκριμένα θεωρεί ότι πρέπει να αμείβει τις ιατρικές πράξεις με το **35% της δραχμικής αξίας του 1991.**

Το κράτος ουσιαστικά **δημεύει τις αμοιβές** της ιατρικής εργασίας. Οι αναγραφόμενες στα παραστατικά του ΕΟΠΥΥ αμοιβές είναι **εικονικές και δεν καταβάλλονται.**

**Η λεηλασία** των ιατρικών αμοιβών έχει **«επιτευχθεί»** σε τέσσερα βήματα:

1ον) Οι αμοιβές των ιατρικών πράξεων έχουν καθηλωθεί δίχως καμία τιμαριθμική αναπροσαρμογή από το 1991

20ν) Από τη διοίκηση του ΕΟΠΥΥ επεβλήθη μείωση επί των τιμών μέχρι 30% με την ονομασία «Νέες ασφαλιστικές τιμές». Η ανωτέρω μείωση θεωρήθηκε **παράνομη** από το **Συμβούλιο Επικράτειας.** Παρόλα αυτά η διοίκηση **αγνόησε και αγνοεί** την απόφαση του Ανωτάτου Δικαστηρίου διότι η ηγεσία του Υπουργείου Υγείας **δεν σέβεται** ούτε την ιατρική εργασία ούτε τις δικαστικές αποφάσεις.

30ν) Επί του εναπομείναντος ποσού ακολουθεί μείωση έως **45%,** η νέα αυτή μείωση ονομάζεται **Rebate**

4ον) Επί του εναπομείναντος ποσού, μετά τη μείωση του Rebate ακολουθεί νέα μείωση ως Clawback με αποτέλεσμα η ιατρική εργασία να αμείβεται με το **30% έως 35%** της δραχμικής αμοιβής του 1991.

Δυστυχώς, το κόστος υγείας του Ελληνικού λαού αντιμετωπίζεται ως ανεπιθύμητη δαπάνη.

Η γενικευμένη καταστροφή δεν αφορά μόνο τα λίγα μεγάλα νομίμως λειτουργούντα και αδειοδοτηθέντα διαγνωστικά εργαστήρια αλλά και τις δεκάδες μικρομεσαία και χιλιάδες μικρά των **«πολλών».**

Το αιτήματα μας είναι απλά:

1ον) Να αμειβόμαστε για την εργασία μας.

2ον) Τιμαριθμική αναπροσαρμογή των τιμών μετά από τριάντα χρόνια.

3ον) Να σταματήσουνε οι **Προκρούστιες** λογικές που αφού **ακρωτηρίασαν** τα χέρια και τα πόδια μας ετοιμάζονται να μας **αποκεφαλίσουν** για να ταιριάξουν **ανυπόστατα** νούμερα που έχουν προκύψει από **ανύπαρκτες** μελέτες.

Εάν θεωρείτε ότι τα αιτήματα μας είναι **δίκαια** κάντε την ικανοποίησή τους **πράξη.**

Στην διάθεσή σας για ενημέρωση από αντιπροσωπεία μας.

**Η Συντονιστική Επιτροπή**

**Πανελλήνια Ομοσπονδία Σωματείων Ιδιωτικής Πρωτοβάθμιας Υγείας (Π.Ο.Σ.Ι.Π.Υ.)**

**Πανελλήνια Ομοσπονδία Σωματείων Κλινικοεργαστηριακών Ειδικοτήτων (Π.Ο.Σ.Κ.Ε)**

**Πανελλήνιος Σύνδεσμος Ιατρικών Διαγνωστικών Κέντρων ( ΠΑ.Σ.Ι.ΔΙ.Κ. )**

**Πανελλήνια Ένωση Ιδιωτικών Ιατρικών Εταιριών και Πολυϊατρείων (ΠΑΝ.Ι.ΔΙ.)**